b'\n_START_ARTICLE_\nEvelina Umek\n_START_SECTION_\n\xc5\xbdivljenje\n_START_PARAGRAPH_\nEvelina Umek se je rodila v Trstu, 23. marca 1939. Maturirala je na tr\xc5\xbea\xc5\xa1kem klasi\xc4\x8dnem liceju, in leta 1963 diplomirala iz slavistike na Filozofski fakulteti v Ljubljani. Po diplomi je nekaj mesecev delala na televiziji, kasneje je bila novinarka pri reviji Tovari\xc5\xa1. Po rojstvu otrok si je pridobila status svobodne umetnice. Med letoma 1976 in 1978 je pou\xc4\x8devala slovenski jezik na osnovni \xc5\xa1oli v Medvodah, nato je postala urednica pri Zalo\xc5\xbebi u\xc4\x8dil Sava, ki se je skoraj isto\xc4\x8dasno zdru\xc5\xbeila z zalo\xc5\xbebo Univerzum. Od 1980 do 1984 je bila direktorica te zalo\xc5\xbebe, nato do 1988 urednica pri DZS. Pred upokojitvijo leta 1995 je bila urednica in nato odgovorna urednica otro\xc5\xa1kega in mladinskega programa na Televiziji Slovenija._NEWLINE_\xc5\xbdivi pri Svetem Ivanu v Trstu. Sodeluje pri otro\xc5\xa1kih oddajah na Radiu Trst in pi\xc5\xa1e za revijo Galeb.\n_START_SECTION_\nDelo\n_START_PARAGRAPH_\nEvelina Umek je napisala ve\xc4\x8d samostojnih del za otroke (z izobra\xc5\xbeevalno vsebino in vzgojnim poudarkom, pribli\xc5\xbeala jim je tudi tr\xc5\xbea\xc5\xa1ko okolje) in za odrasle (Mandrija in druge zgodbe, Frizerka in Hi\xc5\xa1a na Krasu idr.). Pripravila je veliko televizijskih scenarijev, meddrugim ve\xc4\x8d kot sedemdeset za otro\xc5\xa1ko oddajo Radovedni Ta\xc4\x8dek, ter ve\xc4\x8d radijskih iger. Po njenem delu Sprehod z baronom in drugimi imenitnimi Slovenci je RTV Slovenija posnela igrani dokumentarec. Iz italijan\xc5\xa1\xc4\x8dine je prevedla dela znanih italijanskih mladinskih pisateljev: Giannija Rodarija, Marcella Argillija, Itala Calvina idr._NEWLINE_Za zbirko Mandrija je leta 2004 prejela tr\xc5\xbea\xc5\xa1ko nagrado vstajenje.'